REPUBLIKA SRBIJA

NARODNA SKUPŠTINA

Odbor za zdravlje i porodicu

18Broj: 06-2/133-21

16. april 2021.godine

B e o g r a d

ZAPISNIK

ŠESTE SEDNICE ODBORA ZA ZDRAVLjE I PORODICU

ODRŽANE 15. APRILA 2021. GODINE

 Sednica je počela u 11,00 časova.

Sednici je predsedavao ass.dr sci. med. Darko Laketić, predsednikOdbora.

Sednici su prisustvovali članovi Odbora: dr Dragana Barišić, dr Marko Bogdanović, Borisav Kovačević, Nevena Đurić, Nataša Ivanović, dr Vesna Ivković, Rajka Matović, Svetlana Milijić, Slađana Nikolić, Dragana Branković Minčić, Milica Nikolić, Nikola Radosavljević, dr EmešeUrii prof. i prof. dr GoranTasić.

 Sednici nisu prisustvovali članovi Odbora: Sofija Maksimović i Zagorka Aleksić, kao ni njihovi zamenici.

Sednici je prisustvovao i narodni poslanik dr Petar Vesković.

Sednici je prisustvovao i državni sekretar Ministarstva zdravlja dr Mirsad Đerlek.

 Na predlog predsednika Odbora, jednoglasno, usvojen je sledeći:

D n e v n i r e d

1. Informisanje Odbora o radu Pododbora za praćenje epidemiološke situacije zbog prisustva zarazne bolesti COVID-19;
2. Razmatranje predstavki građana i organizacija;
3. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 5. sednice Odbora, koja je održana 11. marta 2021. godine.

 **Prva tačka dnevnog reda–**Informisanje Odbora o radu Pododbora za praćenje epidemiološke situacije zbog prisustva zarazne bolesti COVID-19;

Predsednik Odbora ass.dr sci. med. Darko Laketić, u uvodnom izlaganju je podsetio da je Odbor na sednici održanoj 2. februara 2021. godine obrazovao Pododbor za praćenje epidemiološke situacije zbog prisustva zarazne bolesti COVID-19 i dodao da je pravni osnov za to sadržan u članu 27. stav 8. Zakona o Narodnoj skupštini i članu 44. stav 6. Poslovnika Narodne skupštine, kojim je propisano da odbor za razmatranje pojedinih pitanja iz svog delokruga i pripremu predloga o tim pitanjima, može da obrazuje pododbor iz reda svojih članova. Istakao je da Pododbor ne može samostalno da istupa, osim ako nadležni odbor drukčije ne odluči. Takođe, Pododbor o svojim aktivnostima periodično izveštava Odbor, a jednom godišnje podnosi pisani izveštaj. Prema Odluci o obrazovanju Pododbora, zadatak ovog tela je da: prati izvršavanje zakona i drugih akata iz oblasti zaštite stanovništva od zaraznih bolesti; prati epidemiološku situaciju zbog prisustva zarazne bolesti COVID-19;prati rad Vlade, mere koje je odredila, uslove, način sprovođenja, izvršioce i sredstva za sproveđenje radi suzbijanja zarazne bolesti koja u većoj meri može ugroziti stanovništvo Republike Srbije, i čije je sprečavanje i suzbijanje od interesa za Republiku Srbiju; razmatra sve aktivnosti koje organizuju i sprovode organi Republike Srbije, jedinice lokalne samouprave i drugi subjekti, zdravstvene ustanove i fizička lica u cilju zaštite stanovništva od zaraznih bolesti; konsultuje se sa akterima i zainteresovanim stranama ove krizne situacije i priprema predloge o pojedinim pitanjima za unapređenje trenutnog stanja; razmatra posledice pandemije na funkcionisanje zdravstvenog sistema; upoznaje se sa procesom primene mera i sagledava stvarno stanje u okviru radnih poseta na terenu, i to zdravstvenim ustanovama i lokalnim sredinama u Republici Srbiji; prikuplja dostupne informacije i podatake, kao i naučne, stručne radove i istraživanja, a u cilju unapređenja stanja u ovoj oblasti.Pododbor, prema Odluci, ima pet članova i to su: predsednik dr Dragana Barišić, članovi: dipl. biohemičar Rajka Matović, prof. dr Aleksandra Pavlović Marković, dipl. farmaceut Dragana Branković Minčić i dipl. pravnik Sofija Maksimović. Naveo je da će aktivnosti Pododbora podržati Vestminsterska fondacija za demokratiju odnosno Kancelarija ove fondacije u Beogradu, a potom je dao reč dr Dragani Barišić, koja će izvestiti Odbor o aktivnostima ovog pododbora.

Dr Dragana Barišić, predsednica Pododbora za praćenje epidemiološke situacije zbog prisustva zarazne bolesti COVID-19, obavestila je prisutne da su do sada održane dve sednice ovog podobora. Na prvoj sednici, koja je održana 25. februara 2021. godine, razmatrana je tema prisustva novih sojeva korona virusa u našoj zemlji, dosadašnja iskustva zemalja u Evropi i značaj upoznavanja novih sojeva, o čemu je Pododbor bliže upoznala virusolog Medicinskog fakulteta Univerziteta u Beogradu prof. dr Aleksandra Knežević. Tada je razmatran i materijal koji se odnosi na aktivnosti Parlamenta u Velikoj Britaniji od 28. decembra 2020. godine povodom pojave novog soja korona virusa u ovoj državi i mera koje je Vlada Velike Britanije donela u cilju sprečavanja daljeg širenja ove bolesti. Pododbor je upoznat i o generalnoj debati Gornjeg i Donjeg doma Parlamenta Velike Britanije, koje su održane 14. i 15. decembra 2020. godine.

Prof. dr Aleksandra Knežević detaljno je izvestila o novim sojevima korona virusa i tom prilikom istakla da korona virus u svom genomu ima RNK virus, zbog čega je od početka pandemije bila tačna pretpostavka da će se ovaj virus vremenom u populaciji menjati odnosno mutirati, samo nije bilo jasno kojom brzinom i da li će te promene uticati na učestalije prenošenje i težinu kliničke slike obolelih. Vreme je pokazalo da virus nije ekstremno mutantan, da ima uobičajen procenat mutacije (10-15%), kao i da je sekvenciranjem celog genoma utvrđeno u kojim delovima virusnog genoma se najčešće javljaju te mutacije i na koji način te promene utiču na virulentnost virusa. Pokazalo se i da se najveći broj mutacija dešava u nestrukturnim delovima virusa koji ne utiču direktno na samu virulentnost, ali, kako je profesorka Knežević obajsnila, svi novi sojevi korona virusa, kao što su britanski, južnoafrički i brazilski imaju mutaciju na C - proteinu tj. na šiljku virusa koji je odgovoran za vezivanje za naše ćelije i ova mutacija dovodi do određenih promena upravo na onom mestu gde se on vezuje za naše ćelije. Pokazalo se da je to vezivanje lakše, te je samim tim i put prenošenja virusa tj. infekcije lakši. Navedeno je i da je britanski soj identifikovan u preko devedeset zemalja, uključujući i našu zemlju, s tim što još uvek nema informacije od Svetske zdravstvene organizacije o pojavi drugih sojeva korona virusa. Profesorka je naglasila da je proces praćenja novih sojeva korona virusa važan za našu zemlju, pre svega zbog vakcina, te je dodala da su vakcine za sada efikasne i to u slučaju britanskog soja, nešto niži stepen zaštite imaju u slučaju južnoafričkog soja, dok za brazilski soj još uvek nema dovoljno podataka.

Nakon toga, u diskusiji članova Podobora pokrenuta su mnoga pitanja, od kojih je i pitanje pojave zaražavanja nakon vakcinicisanja prvom dozom. Nakon razmatranja ove pojave, došlo se do zaključka da je ona izazvana neadekvatnim ponašanjem velikog broja građana nakon primljene prve doze vakcine, a poznato je da se nakon samo prve doze vakcine ne javlja adekvatan broj antitela. Zatim, pitanja su se odnosila na kliničku sliku obolelih a vakcinisanih osoba, gde je rečeno da su ove osobe, čak i one koje su primile samo prvu dozu vakcine, imale blažu kliničku sliku u odnosu na one pacijente koji nisu uopšte vakcinisani.

Druga sednica Pododbora, na kojoj su razmatrane karakteristike vakcina dostupnih u Srbiji i dosadašnja iskustva, održana je 24. marta 2021. godine. Ovoj sednici su prisustvovali predstavnici Instituta za javno zdravlje Srbije „Dr Milan Jovanović Batut“: epidemiolozi dr Vladan Šaponjić i dr Dragana Plavša, koji su predstavili svoja saznanja u vezi sa karakteristikama vakcina, naglasivši da su građanima Srbije dostupne četiri vakcine, za šta su zaslužni predsednik države i Vlada Republike Srbije. Epidemiolog dr Vladan Šaponjić je na toj sednici kroz prezentaciju predstavio najvažnije dosadašnje rezultate u imunizaciji protiv COVID-19 u našoj zemlji i istakao da se tokom pripremnog perioda, pre nego što su vakcine stigle u našu zemlju, početkom avgusta 2020. godine, izvšilo sledeće: definisane su ciljneg rupe i prioriteti; formirani su Nacionalni stručni komitet za imunizaciju i Nacionalni koordinacioni tim; sačinjen je operativni plan, stručno metodološko uputstvo i vodiči za izvođače; održane su obuke; formirani su timovi i punktovi. Zatim, vakcine su obezbeđene krajem 2020. godine, kada je vakcinom ''Pfizer'' započeta preporučena imunizacija protiv COVID-19 i to od 24. decembra 2020. godine. Od tada, naglasio je, postepeno su uvođene nove vakcine i u 2021. godini primenjuju se još tri vakcine i to: vakcina ruskog proizvođača ''SputnikV'', vakcina kineskog proizvođača ''Sinofarm'' i vakcina ''AstraZeneca''. Naveo je da se za unos podataka o vakcinama i vakcinisanim osobama, kao i za nadzor, koristi jedinstveni informacioni sistem i podvukao da ovaj sistem funkcioniše zahvaljujući ažurnosti svih u lancu, od Instituta, zavoda za javno zdravlje preko uprave do onih ljudi na terenu koji unose sve ove podatke, te da je ovaj sistem veoma koristan za reagovanje u pojednim situacijama. Kako bi svojim građanima obezbedila najbezbednije i najbolje uslove u zaštiti zdravlja, država se angažovala da unapredi hladni lanac za čuvanje vakcina u svim ustanovama, budući da se neke vakcine čuvaju na temperaturi od -70 °C. Predstavnik Instituta Batut je podsetio da širom zemlje postoji više od 400 timova koji svakog dana sprovode imunizaciju, kao i da pored zdravstvenih radnika kojih ima preko 1.500, u tom procesu učestvuju i volonteri, koji prate sprovođenje adekvatnih mera zaštite i trude se da ovaj proces protekne bezbedno.

Za svaku vakcinu je naglašena karakteristika, te tako vakcina ''Pfizer'' sadrži modifikovanu RNK u lipidnim česticama; dovodi do aktivacije imunskog odgovora na S antigen, odnosno umesto celog virusa vakcinom se dobija informacija o samo jednom delu virusa koji je najvažniji za stvaranje imuniteta; intramuskularno i u dve doze se daje, sa razmakom od tri nedelje (21 dan); primenjuje se kod starijih od 16 godina, uz napomenu da je u Srbiji preporuka da se sve vakcine daju osobama iznad 18 godina i na dobrovoljnoj osnovi. Za vakcinu ''SputnikV'' objašnjeno je da sadrži dve komponente, koje su zapravo dve odvojene vakcine, koje nemaju efekta ako se nakon prve komponente odnosno prve doze ne primeni i druga u razmaku od tri nedelje (21 dan); komponenta I sadrži rekombinantni adenovirusni vektor zasnovan na humanom adenovirusu serotipa 26 koji nosi gen proteina S virusa, dok je kod komponente II vektor zasnovan na humanom adenovirusu serotipa 5 koji nosi gen proteina S virusa SARS-CoV-2; ova vakcina se primenjuje kod odraslih starijih od 18 godina.

Vakcina kineskog proizvođača ''Sinofarm'' je jedina inaktivisana vakcina, rađena tehnologijom starom preko 70 godina; vakcine ovog tipa već odavno postoje u našem redovnom programu imunizacije; dve doze se daju u razmaku od 3 nedelje i primenjuje se kod odraslih starijih od 18 godina života.

Vakcina ''AstraZeneca'' je slična vakcini ''SputnikV'', s tim da sadrži adenovirus šimpanze i da se dve doze daju u razmaku od 12 nedelja. Istakla je da su podaci koje su predstavnici Instituta Batut izneli na ovoj sednici bili iscrpni, kao i da je prezentacijom izneto dosta informacija, od kojih je neke navela. Izneto je da je zaključno sa 24. martom 2021. godine u našu zemlju uvezeno ukupno 2.820.000 doza vakcina, od čega najviše vakcina kineskog proizvođača. Zatim, do 23. marta 2021. godine utrošeno je 2.176.569 doza na vakcinaciju, od čega je 1.312.339 osoba vakcinisano prvi put, dok jenjih 864.209 primilo dve doze. Prvu dozu Sinofarm vakcine, primilo je 958.992 građana, a revakcinisano istom 693.510. Ukazano je i na veći obuhvat vakcinacije u gradovima i naveden primer beogradske opštine Stari gradu kojoj je skoro polovina punoletne populacije vakcinisana. U odnosu na starosnu strukturu, mlađa populacija manje je obuvaćena imunizacijom budući da je plan bio da se pored zdravstvenih radnika, prvo vakcinišu osobe starijeg uzrasta koje imaju težu kliničku sliku koja zahteva hospitalizaciju, kako bi se smanjio pritisak na zdravstveni sistem. Na kraju svog izlaganja, epidemiolog dr Vladan Šaponjić je rekao da je ovo preporučna imunizacija i da svako ima pravo na izbor.

Zajednički stav sa ove sednice je da treba iskoristiti mogućnost i vakcinisati se, posebno jer naši građani za razliku od mnogih drugih država iz regiona, u ponudi imaju više vakcina na raspolaganju. U diskusiji sa druge sednice Pododbora, veliki broj pitanja se odnosio na tada aktuelni nagli skok zaraženih, za koji su se svi složili da je razlog tome nepridržavanje mera zaštite posebno tokom državnog praznika Sretenje, a nikako ne vakcinacija. Upozoreno je na opasnost od raznih teoretičara zavere, koji se služe dezinformacijama i unose konfuziju među građane, povezujući vakcinaciju sa rastom obolelih. U vezi sa obuhvatom vakcinacije, iznet je stav da bi u Srbiji trebalo više od 60% ljudi da se vakciniše, barem jednom dozom vakcine, da bi se osetio pozitivan uticaj vakcinacije na epidemiju. Epidemiolog je naglasio da vakcinacija nije dovela do razbuktavanja epidemiološke situacije i da se epidemija ponaša po svojim prirodnim zakonima, te da ova situacija može da se uporedi sa jedinom sličnom i poznatom epidemijom iz istorije medicine, a toje španska groznica, za koju danas imamo dovoljno podataka. U periodu od 1918. do 1920. godine, ova groznica je obišla celu planetu više puta, ali u to vreme nije bilo intenzivnih putovanja kao danas i putovalo se uglavnom brodom. Španska groznica se širila u potpuno prirodnim uslovima, ništa je nije sprečavalo i trajala je oko tri godine. Na planeti je u to vreme bilo oko milijardu stanovnika, a procenjuje se da je broj umrlih bio između 40 i 50 miliona stanovnika, što je oko 5 % od ukupne svetske populacije. Kad ovo uporedimo sa kovid epidemijom, koja je počela krajem pretprošle godine u Kini i relativno brzo zahvatila celu planetu, koja broji oko 7 milijardi ljudi, dolazi se do sledećih podataka: obolelo je manje od milijardu ljudi i ima oko 130 miliona potvrđenih slučajeva kovid zaraženih, te ako se na ovaj broj doda još toliko i više, sve to ipak ukazuje da još uvek nismo prokuženi i da je vakcinacija jedina mera u borbi protiv ovog opakog virusa. Cilj ove borbe je smanjenje težih kliničkih slučajeva koji se hospitalizuju, kako bi se smanjio pritisak na već preopterećeni zdravstveni sistem. Na sednici je izneto i da treba delovati na transmisiju virusa, poštovati sve mere zaštite koje propisuje Krizni štab za suzbijanje COVID-19, da se nose maske, poštuje fizička distanca i što veći broj ljudi vakciniše, na šta apeluju i svi oni koji se danonoćno bore u zdravstvenim ustanovama. Za osobe koje su imale neku alergijsku reakciju tokom života, preporučene su vakcine ''Pfizer'' i ''AstraZeneca'', tako da uz nadzor lekara ove vakcine mogu da prime i osobe koji su ranije imale teži oblik anafilatičkog šoka. Takođe, rečeno je i da od početka imunizacije nije bilo težih reakcija na vakcine, osim povišene temperature, očekivanog bola na mestu uboda, jednog atopijskog dermatitisa koji je trajao par dana i četiri anafilatičke reakcije koje su zbrinute na vreme. Nije bilo slučajava pojave tromba i ne postoji sumnja u nijednu od četiri dostupne vakcine u našoj državi. Naglašeno je da ne treba polemisati sa antivakserima i antimaskerima jer su to ljudi koji ne veruju u nauku, u zdrav razum i nemaju nijedan argument. Izneto je da se vakcine još uvek ne preporučuju trudnicama, ali ne zato što se smatra da su štetne po trudnicu i plod, već iz razloga što po tom pitanju nije bilo dovoljno istraživanja, uz napomenu da se to može promeniti ako istraživanja dokažu da su vakcine bezbedne i za ovu kategoriju stanovništva. U vezi sa smanjenim obuhvatom imunizacije u pojedinim opštinama, najavljeno je da bi Odbor održao sednice u tim opštinama radi podrške imunizaciji. Na kraju izlaganja, predsednica Pododbora uputila je poziv svim građanima Srbije da se odazovu vakcinaciji jer je to jedini način da se što pre vratimo u potpunosti normalnim životnim aktivnostima.

Predsednik Odbora ass. dr sci. med. Darko Laketić je istakao značaj mnoštva novih informacija iznetih na sednicama Pododbora, koje je i javnost imala prilike da čuje, posebno podatak da intenzivno cirkulisanje virusa dovodi do pojave mnoštva različitih sojeva, što je prirodna reakcija mikroorganizma na dato okruženje. Naša država je više nego ozbiljno shvatila ovu pandemiju, ali postoje mnoge zemlje u kojima virus neometano i intenzivno cirkuliše u populaciji i time povećava verovatnoću mutacije virusa do neprepoznatljivosti za vakcinu, što može dovesti do katastrofalnih posledica po ljudsku civilizaciju. Međutim, paraleno sa mutacijama virusa, radi se na vakcinama koje deluju na odgovarajuće sojeve. Sve ovo ukazuje na to da ljudskom rodu predstoji duga borba, pri čemu je odgovornost svake države na sprovođenju maksimalnog odziva vakcinaciji, što uz adekvatnu prokuženost nacije mora da dovede do zaštite stanovništva od ove zarazne bolesti. Zahvaljujući informacijama, iznetim na drugoj sednici Pododbora, razrešene su mnogobrojne dileme, nedoumice i predrasude naših građana u vezi sa vakcinacijom trudnica kao i osoba sa alergijama u anamnezi, o čemu su i neki lekari na terenu bili neupućeni. Kao suštinsku i neophodnu aktivnost, posebno u ovim vanrednim okolnostima epidemije, podvukao je značaj stručne i naučne priče o vakcinaciji. Dovoljan argument kojim se popularizuje vakcinacija je samoočuvanje života čoveka koji se vakciniše. Međutim, naglasio je da postoje sredine do kojih u adekvatnoj meri ne dopire informacija da je vakcinacija jednaka život, zbog čega će ovaj odbor organizovati svoje sednice u tim krajevima. Odbor će u saradnji sa lokalnim samoupravama, zdravstvenim ustanovama i medijima, odnosno svim dostupnim polugama i mehanizmima, pokušati da formiranjem timova za vakcinaciju po selima (prevashodno vakcinama kineskog proizvođača budući da su najbezbednije za transport) ili organizovanjem onlajn konferencija, ili razgovora u grupama, ostvari kontakt sa građanima, kako bi se povećao obuhvat građana vakcinacijom u tim sredinama. Povodom ovih aktivnosti, Odbor će uz saradnju sa Ministarstvom zdravlja osmisliti najbolju strategiju radi postizanja cilja tj. većeg obuhvata vakcinacije, kako bi što pre otvorili zemlju, kao što je to u ovim okolnostima uradio Izrael. Smatra da, ukoliko bi mobilizovali sve snage, u kratkom periodu bi mogli doći do oko 60% vakcinisane populacije, bar prvom dozom, a time i do povoljnije epidemiološke situacije o kojoj je govorio epidemiolog na drugoj sednici Pododbora. Naša država nije daleko od tog cilja, mada se još uvek ne zna ukupan procenat prokužene populacije, imajući u vidu da je među vakcinisanim dosta onih koji su preležali ovu bolest. Od suštinskog i najvećeg značaja je da se sve ove informacije i razrešene dileme prenesu narodu, prevashodno onom u ruralnim sredinama u kojima informacije sporije dolaze i u kojima još uvek postoje arhaična razmišljanja o štetnosti vakcina, čipovanja vakcinama i druga, koja se preko društvenih mreža mogu čuti od raznih kvazi naučnika.

Dr Mirsad Đerlek, državni sekretar Ministarstva zdravlja, pohvalio je ideju formiranja Pododbora u ovim okolnostima. Povodom novih sojeva korona virusa, istakao je da je britanski soj korona virusa napravio veliki problem i da niko u zdravstvu nije očekivao skoro osam hiljada hospitalizovanih pacijenata u proteklih mesec dana. Naglasio je da su zdravstveni radnici umorni i na ivici snage i dodao da u najvećoj balkanskoj kovid bolnici u Batajnici, do pre desetak dana nije bilo nijednog slobodnog mesta. Britanski soj zahvata mlađu populaciju, koja je super prenosilac virusa, što se odražava na zaražavanje njihovih starijih ukućana, te time i na popunjenost jedinica intenzivne nege. Upozorio je da postoji velika verovatnoća da se brazilski soj korona virusa, koji je već registrovan u Evropi, uskoro pojavi i u našoj zemlji. Korona virus je nepredvidiv i ne zna se kada će ovaj novi soj doći u našu zemlju, ali naša država mora biti spremna za sve izazove. Stoga, treba očekivati pojavu još nekog pika ili talasa epidemije, ali dok se to ne desi, treba iskoristiti trenutni blagi pad broja prvih pregleda u kovid ambulantama i novoobolelih, te masovnom vakcinacijom krenuti u jaču borbu protiv COVIDA-19. Pohvalio je ideju Odbora da zajedno sa nadležnim ministarstvom doprinese sprovođenju procesa imunizacije u onim opštinama i rurualnim područjima u kojima je mali odziv za vakcinaciju. Naime, mnogi građani iz ruralnih sredina nemaju uslova da se prijave putem e-uprave i neretko je starijoj populaciji otežan pristup vakcinaciji. Iz tih razloga, do sada su formirane terenske ekipe u preko 156 domova zdravlja, ali bi podrška Odbora na promociji vakcinacije izuzetno značila. U vezi sa tim, izneo je da je u ovom trenutku dato jedan milion i osamsto hiljada prve doza vakcine i jedan milion i dvesta hiljada druge doze. Našoj Agenciji za lekove i medicinska sredstva (ALIMS), koja po svim kriterijumima spada među prvih 50 agencija u svetu, od početka imunizacije je prijavljeno oko 700 neželjenih efekata, i to uglavnom lokalnog dejstva. Iz ovih razloga, svim ljudima kojima imaju bojazan od vakcina treba predočiti da su sve vakcine izuzetno bezbedne i efikasne. Dodao je da ne postoji tačan podatak o trenutnom procentu prokuženih u našoj zemlji, ali je izrazio nadu da će se u Srbiji do kraja juna revakcinisati oko 3 miliona građana. Srbija beleži dobre rezultate u nabavci vakcina, zahvaljujući pre svega ličnom autoritetu predsednika države, jer, kako je naveo, da se naša država oslonila samo na nabavku vakcina preko Kovaks programa, za koji se inače među prvima prijavila, danas bi imali mnogo manje dostpnih vakcina i mnogo veći broj procenat smrtnosti i hospitalizoavnih. U odnosu na region i zemlje zapadnog Balkana, Srbija najviše hospitalizuje obolele od korone (35-40%) i ima najmanju stopu smrtnosti (0,91%). Kao predsednik Nacionalnog koordinacionog tima za imunizaciju protiv COVIDA-19, skrenuo je pažnju na izuzetno nizak procent vakcinisanih u opštinama Tutin (4,5 %), i Novi Pazar (11%). Podsetio je na prošlogodišnju situaciju u Novom Pazaru, kada je u jednoj maloj bolnici bilo 400 kovid pozitivnih hospitalizovanih pacijenata i na izuzetno tešku borbu puna dva meseca, koju su ipak uspeli da iskontrolišu zahvaljujući pre svega pomoći države, vojske i svih resursa. Uzrok ovolikog skoka zaraženih u ovoj opštini bila su tri ogromna politička skupa, kao i nepridržavanje mera zaštite tokom verskog praznika Ramazana. Upozorio je na predstojeće dane kada pripadnici islamske veroispovesti završavaju post i kada će u večernjim časovima u verskim objektima biti najmanje između 20 i 30 hiljada ljudi svako veče. Lično je svedok da se tu niko ne pridržava mera, što predstavlja događaj velikog epidemijskog rizika, posebno jer je u pitanju zatvoren prostor. Smatra da bi islamska zajednica trebalo to da spreči, po ugledu na neke druge islamske zemlje (Turska) i ne dozvoli da se ponovi scenario od prošle godine, jer zdravlje ljudi mora biti na prvom mestu. Takođe, rekao je da mnogi građani Novog Pazara neće da prime vakcinu jer neopravdano veruju da u vakcinama postoji svinjski želatin, iako imaju uvid u potvrduALIMS-a da toga nema u vakcinama. Imajući u vidu da stanovnici mnogih islamskih zemalja kao što su UAE, Katar, Saudijska Arabija i Turska primaju vakcine, iznosi sumnju da se u pomenutim optšinama ova situacija politizuje. Stoga, mišljenja je da je neophodno pričati sa ljudima i svim antivakserima koji ovaj zdravstveni problem prenose na geopolitički teren, objasniti im da šire opasne poruke i da sada treba spasavati zdralje, dok će za izbore biti vremena. Podvukao je da se zemlja ne može zatvoriti i da ceo svet treba da sprovede imunizaciju na jednom zavidnom nivou kako bi svi došli do kolektivnog imuniteta. Ponovio je da Beograd ima dobre rezultate u imunizaciji, ali da takođe treba uticati da se to isto postigne u ostalim delovima naše zemlje podjednako, u čemu će podrška Odbora mnogo značiti. Pored Ministarstva zdravlja, države i pojedinih opština, očekuje se i od predsednika opština i gradonačelnika da pruže podršku borbi u rešavanju ove krize, te je dodao da će ubuduće svaki gradonačelnik biti odgovoran za uspeh vakcinacije u svojoj opštini.

Predsednik Odbora ass. drsci. med. Darko Laketić je ukazao na značaj informacije o neposrednoj epidemiološkoj opasnosti u Novom Pazaru zbog pomenutog verskog praznika, u narednih mesec dana. Izneo je da uz podršku Ministarstva zdravlja i lokalne samouprave treba napraviti presek epidemiološkog stanja, aznalizirati situaciju i organizovati sednice Odbora u opštinama sa najmanjim odazivom na vakcinaciju, kako bi se došlo do cilja odnosno do suzbijanja ove pošasti koja preti da ugrozi ne samo zdravlje stanovnika, već i ekonomiju, socijalni život, kao i mentalno zdravlje.

**Druga tačka dnevnog reda–**Razmatranje predstavki građana i organizacija.

Predsednik Odbora ass. dr sci. med. Darko Laketić je prvo obavestio Odbor da je saglasno članu 44. stav 6. Poslovnika Narodne skupštine, a zbog hitnosti, postupio po dopisu Ministarstva zdravlja, kojim je traženo da Odbor odredi svoja dva predstavnika za člana i zamenika člana u Komisiji za borbu protiv HIV/AIDS i tuberkuloze, koja je formirana u skladu sa kriterijumima Global fonda za borbu protiv HIV/AIDS, tuberkuloze i malarije. Komisija preuzima ulogu Koordinacionog mehanizma, odnosno Saveta za praćenje projekata koje finansira Globalni fond. S obzirom na hitnost i činjenicu da je u prethodnom periodu radio u ovoj komisiji sa dr Draganom Barišić, dostavio je odgovor da će nastaviti rad u Komisiji kao član, kao i da će dr Dragana Barišić biti zamenik člana. Ovim je verifikovano određivanje predstavnika Odbora u Komisiji za borbu protiv HIV/AIDS i tuberkuloze.

Zatim je obavestio da je Radna grupa Odbora za razmatranje predstavki u sastavu: dr Dragana Barišić, dr Vesna Ivković i Sofija Milošević, razmotrila nove predstavke pristigle Odbora i pripremila predloge za rešavanje.

Dr Dragana Barišić je upoznala Odbor sa tim da je Radna grupa 11. marta 2021. godine imala sastanak sa predstavnicima Saveza udruženja dobrovoljnih davalaca krvi, koji su se i ranije iz istog razloga obraćali Odboru a povodom dopune Zakona o transfuzijkoj medicini. Imajući u vidu da su dopisi Odbora o tome upućeni nadležnim ministarstvima, sugerisano je da svoje predloge dostave i Odboru za rad, socijalna pitanja, društvenu uključenost i smanjenje siromaštva. Zatim je Odbor upoznat sa novim predstavkama i predlozima za njihovo rešavanje:

1. Podnosilac: Ivka Martinović, Prokuplje (07-207/21 od 09.02.2021.)

**Predmet: Pritužba na rad i sastav Lekarske komisije, Filijala za Toplički okrug sa sedištem u Prokuplju, kao i datu ocenu da operativno lečenje katarakte/PHAC/IOL vitrektomija/tamp.int pacijentiknje Ivke Martinović, nije imalo karakter hitnosti, a koje je osiguranica obavila u privatnoj zdravstvenoj ustanovi u Nišu, zbog čega je odbijen zahtev imenovane za refundaciju troškova pružene zdravstvene zaštite u Specijalnoj bolnici za očne bolesti „Veselinović“ u Nišu u iznosu od 276.000,00 dinara. Imenovana navodi da Lekarska komisija u Prokuplju, koju čine internista i ginekolog, nije kompetentna za oblast oftalmologije, te je prema njenim rečima, zbog toga pogrešno interpretirana dokumentacija Klinike za očne bolesti Niš odnosno zanemareno je mišljenje oftalmologa ove klinike dr Saše Novaka. (S obzirom na to da aparat za ovu operaciju nije radio na klinici u Nišu, pacijentkinja se javila na pregled u Kliniku za očne bolesti KCS, gde joj je kontrola zakazana za 15 dana).Nadležna lekarska komisija u Prokuplju donela je ocenu na osnovu dostavljene medicinske dokumentacije i dopunskih izveštaja Klinike za očne bolesti KC Niš i Klinike za očne bolesti KC Srbije, prema kojima stanje osiguranog lica Ivke Martinović nije bilo hitno, odnosno da operativno lečenje ablacije retine ne spada u hitne hirurške procedure.Traži da Odbor sagleda ovaj predmet i utiče da u lekarskim komisijama odlučuju stručnjaci za konkretnu oblast medicine jer u njenom slučaju to nisu bili oftalmolozi.** PredlogRadnegrupe: Predstavku dostaviti RFZO-u na razmatranje povodom iznetih primedbi o sastavu lekarskih komisija.

1. Podnosilac: Mirko Vlačić, Beograd (07-276/21 od 18.02.2021.)

**Predmet: Molba predsedniku Odbora za prijem na razgovor, u vezi sa lečenjemMilice Jovanović, koja se nalazi u Banja Luci, i odgovora koji je podnosiocu predstavke dostavljen iz Ministarstva zdravlja.** PredlogRadnegrupe: Odbor nema uvid u dokumentaciju i razloge zbog kojih se pacijent leči u Banja Luci, ali je u odgovoru Ministarstva zdravlja podnosilac predstavke poučen da treba da se obrati matičnoj filijali RFZO-a gde je pacijent zdravstveno osiguran, a imajući u vidu da je zaključen sporazum sa Bosnom i Hercegovinom o socijalnom osiguranju.

1. Podnosilac: Pokret pravo na život-MERI, Beograd (07-275/21 od 18.02.2021.)

**Predmet:** Dejan Zejnula, predsednik ovog pokreta, ukazuje na član 23. Zakona o pravima pacijenata, i problem što pojedine zdravstvene ustanove izdavanje kopije medicinske dokumentacije svrstavaju kao vanstandardnu uslugu i za jednu kopiju naplaćuju i do 420 dinara, ili 1.000 dinara za kopiju zdravstvenog kartona što višestruko prevazilazi nužan trošak (Opšta bolnica Kruševac, Dom zdravlja Blace). Sa druge strane većina zdravstvenih ustanova takvu uslugu ne naplaćuje. Kako bi olakšali građanima da dobiju zakonom predviđena dokumenta po ceni realnih nužnih troškova, podnosilac predstavke predlaže da se donese uredba o visini nužnih troškova za izdavanje kopije medicinske dokumentacije, po ugledu na Uredbu o visini naknade nužnih troškova za izdavanje kopije dokumenata na kojima se nalaze informacije od javnog značaja. U prilogu dostavlja tekst predloga takve uredbe.PredlogRadnegrupe: S obzirom na to da je u pitanju primena odredbi Zakona o pravima pacijenata, predstavku dostaviti Ministrstvu zdravlja na nadležnost.

1. Podnosilac: Klinika za dentalnu medicinu Niš (07-316/21 od 25.02.2021)

**Predmet: Prof. dr Aleksandar Mitić, v.d. direktora ove klinike, iznosi primedbe i predloge povodom Nacrta plana optimizacije mreže ustanova zdravstvene zaštite RS, a koje se odnose na oblast rada dentalne medicine. Navodi da Klinika za dentalnu medicinu obavlja visoko specijalizovanu specijalističko konsultativnu delatnost iz oblasti dentalne medicine, zatim stacionarnu delatnost iz oblasti maksilofacijalne hirurgije kao i obrazovnu i naučnoistraživačku delatnost.Predlaže koncentraciju stomatološkog kadra u Klinici za dentalnu medicinu, u kojoj bi bila zastupljena sva tri nivoa stomatološke zdravstvene zaštite uključujući i zbrinjavanje hitnih i urgentnih stanja, a imajući u vidu da postojeći prostor, infrastrukturna opremljenost i stručni kadar to omogućuju. Smatra da bi se na ovaj način povećala iskorišćenost postojećih resursa, postigao bolji ishod lečenja, smanjile bi se administrativne procedure, što sve dovodi do efikasnijeg, dostupnijeg i boljeg kvaliteta zdravstvenih usluga iz oblasti dentalne medicne. Organizovanje dentalnog centra za jugoistočnu Srbiju koji jeujedno i naučna baza Medicinskog fakulteta pružilo bi brojne benefite pacijentima i studentima.**PredlogRadnegrupe: Predlog dostaviti Ministarstvu zdravlja, Sektoru za organizaciju zdravstvene službe na nadležnost.

1. Podnosilac: Žarko Komanović, Beograd (180-2778/18-1 od 15.03. 2021.)

**Predmet: Prijava protiv nezakonitog rada RFZO.Obaveštenje o odredbama Pravilnika RFZO-a iz 2016. godine, koji pored ostalog članom 20. uređuje produženu rehabilitaciju osiguranika, odnosno predviđa da obolelo lice koje je zbog bolesti prekinulo rehabilitaciju, može da nastavi istu ako je prekid trajao do 15 dana. Njegovoj supruzi Jelki Komanović je uskraćeno pravo da se vrati na rehabilitaciju u Stari Slankamen, jer je RFZO tvrdio da je prekid trajao 16 dana, s obzirom na to da je imenovana 15 dana bila na lrečenju u KBC Bežanijska Kosa. Smatra da su ovakve odredbe suprotne pravu građana na lečenje i da se to mora promeniti. Unapred moli da se predstavka ne upućuje RFZO-u, jer je vođen upravni postupak u toj stvari, te mu je namera da ovim putem informiše narodne poslanike o ovom problemu za pacijente na rehabilitaciji.** PredlogRadnegrupe: Odbor je obavešten.

1. Podnosilac: Snežana Jovičić, Trstenik (07-457/21 od 18.03. 2021.)

**Predmet: Snežana Jovičić, iz Trstenika, stara 43 godine, koja boluje od Syndroma Sica,Polyartralgiae (reumatsko, autoimunogeno sistemsko oboljenje) moli da se reši problem pacijenata Rasinskog okruga, jer se svi oboleli upućuju kod jedinog reumatologa u ZC Kruševac. Imenovana navodi da je nedopustivo da samo jedan reumatolog pruža zdravstvenu zaštitu u ovom okrugu, koji je kako navodi često na bolovanju, tako da pacijenti ne mogu ni uput da dobiju za drugi najbliži zdravstveni centar. Zbog toga su prinuđeni da se leče u privatnim ordinacijama, što je i ona morala da čini, iako radi kod privatnog poslodavca, ima minimalnu platu i dete koje školuje. Apeluje da se hitno nađe rešenje kako bi se građani Rasinskog okruga, osiguranici, mogli pravovremeno lečiti o trošku RFZO-a.**PredlogRadnegrupe: Predstavku uputiti Ministarstvu zdravlja, Sektoru za organizaciju zdravstvene službe, na nadležnost, s molbom da Odbor izveste o ovom pitanju.

1. Podnosilac: Novica Todorović, Kragujevac (07-505/21 od 24.03. 2021.)

**Predmet:Predstavka nerazumljive sadržine.**PredlogRadnegrupe: Odbor ne postupa po predstavkama nejasne sadržine (shodna primena člana 163. Poslovnika NS).

1. Podnosilac: Branislava Dedić, Novi Sad (07-427/21 od 16.03. 2021.)

**Predmet:Peticija građana da se osobama sa Daunovim sindromom prizna 100% telesno oštećenje po rođenju. Podnosioci navode da osobe sa Daunovim sindromom imaju 99% mentalnu zaostalost, kao i anomalije srca i drugih organa.**PredlogRadnegrupe: Peticiju dostaviti Ministarstvu za rad, zapošljavanje, boračka i socijalna pitanja- Sektor za penzijsko i invalidskpo osiguranje, na nadležnost, s molbom da Odbor izveste o ovom pitanju.

1. Podnosilac: Opština Tutin (predsednik opštine; v.d. direktora DZ Tutin; predstavnici političkih stranaka); Fondacija zajedno do cilja; Privrednici Opštine Tutin i dijaspore; Savetnik za zaštitu prava pacijenata Opštine Tutin (07-303/21 od 23. 02. 2021. , 07-304/21 od 23. 02. 2021., 07-4314/21 od 25.02. 2021., 07-355/21 od 02. 03. 2021.)**Predmet: Podnosioci predstavke navode da je Opština Tutin jedna od najvećih i najrazuđenijih u Republici Srbiji. Po podacima Republičkog zavoda za statistiku za 2017. godinu Opština broji 31.576 stanovnika, a 2/3 živi na seoskom području. Opština ima 99 sela i zaseoka. Dom zdravlja Tutin sa stacionarima, pruža neposrednu zdravstvenu zaštitu stanovništvu, a seoskim domaćinstvima kroz rad tri zdravstvene stanice i tri zdravstvene ambulante koje su udaljene više od 20 km.Prosečna nadmorska visina ove opštine je preko 1000 metara sa dugim i oštrim zimama. Domaćinstva Gornje i Donje Pešteri u toku zime zavejani su danima, a Dom zdravlja kroz rad terenske službe i službe hitne medicinske pomoći pruža i tada pomoć ugroženima. Podnosioci predstavke traže da se ne ukida sekundarna i poliklinička služba u Domu zdravlja Tutin, a koja je predviđena Nacrtom plana optimizacije mreže zdravstvenih ustanova Republike Srbije. Takođe apeluju da Opština Tutin dobije opštu bolnicu, jer raspolažu prostornim kapacitetom za hiruršku salu za carske rezove, za potrebe opšte i dečije hirurgije, koronarnu jedinicu i neonatologiju, završavaju zgradu dijagnostičkog centra, imaju savremene medicinske aparate i kadrove, te na taj način da se stanovnicima omogući adekvatna zdravstvena zašštita.** PredlogRadnegrupe: Predstavku uputiti Ministarstvu zdravlja, Sektoru za organizaciju zdravstvene službe, na nadležnost.

Pristigli su odgovori na četiri predstavke, i to:

1. Ministarstvoza rad, zapošljavanje, boračka i socijalna pitanja,25.02.2021. godine, prosledilojeOdboru odgovorna inicijativu Stalne konferencije romskih udruženja građana –LIGA ROMA za formiranje radne grupe za izradu nacrta zakona o jednakopravnom zapošljavanju pripadnika etničkih manjina u Srbiji, u javnom i privatnom sektoru, srazmerno njihovom procentualnom učešću u ukupnom broju stanovnika, broj011-64/21.

2. Ministarstvo zdravlja, Sektor za inspekcijske poslove02.03.2021. godine, prosledilojeOdboru odgovorna inicijativu Dejana Zejnule, predsednika Pokreta pravo na život-Meri ( broj02-56/21).

3. Ministarstvo zdravlja, Sektor za organizaciju zdravstvene službe10.03.2021. godine, prosledilojeOdboru odgovorna predstavku Jelene Stefanović iz Kruševca ( broj07-2305/20-2).

4. Ministarstvo zdravlja, sektor za inspekcijske poslove 18. 03. 2021. godine, odgovor na predstavku Udruženja za zaštitu prava pacijenata na savesno lečenje „HELP“, Novi Sad (broj 07-759/20).

Predsednik Odbora je predložio da se Odbor u celini izjasni o predlogu Radne grupe za rešavanje ovih predstavki, osim ako traže da se određena predstavka izdvoji i o njoj posebno glasa**.**

Odbor je prihvatio predlog da se o predstavkama, izjasni u celini.

Odbor je sa 14 glasova za, 1 nije glasao od ukupno 15 prisutnih, prihvatio Predlog Radne grupe za postupanje po predstavkama.

**Treća tačka dnevnog reda**–Razno

Povodom ove tačke dnevnog reda nije bilo predloga ni diskusije.

 Sednica je završena u 12,20 časova.

 SEKRETAR PREDSEDNIK

 Božana Vojinović Ass.drsci. med. Darko Laketić